24.5.2005	SM-2005-1503/Ka-11

Oikeusministeriö

KANSAINVÄLISEN JÄRJESTÄYTYNEEN RIKOLLISUUDEN VASTAISEN YHDISTYNEIDEN KANSAKUNTIEN YLEISSOPIMUKSEN LISÄPÖYTÄKIRJOJEN RATIFIOINTIA KOSKEVA LAUSUNTOPYYNTÖ

	Kansainvälisen järjestäytyneen rikollisuuden vastainen Yhdistyneiden 		Kansakuntien yleissopimus (jäljempänä Palermon sopimus) sekä siihen 		liittyvät lisäpöytäkirjat ihmiskaupan, erityisesti naisten ja lasten kaupan 		ehkäisemisestä, torjumisesta ja rankaisemisesta sekä maitse, meritse ja 		ilmateitse tapahtuvan maahanmuuttajien salakuljetuksen kieltämisestä hyväksyttiin 	15.11.2000. Lisäpöytäkirjoja tulkitaan yhdessä Palermon sopimuksen kanssa. 

	Oikeusministeriö on pyytänyt sisäasiainministeriöltä lausuntoa pöytäkirjojen 	voimaansaattamiseen liittyvästä hallituksen esityksestä. Lausunnossa on pyydetty antamaan 	tietoja erityisesti siitä, mitä lainsäädännöllisiä tai muita toimenpiteitä lisäpöytäkirjat 	mahdollisesti aiheuttavat sisäasiainministeriön toimialalla. 

	Palermon sopimus koskee järjestäytyneen rikollisuuden torjuntaa. Toistaiseksi Suomi ei ole 	vedonnut tähän sopimukseen kansainvälisen yhteistyön tekemiseksi ja oikeusavun 	saamiseksi muilta siihen liittyneiltä valtioilta. Palermon sopimus laajentaa kansainvälisen 	yhteistyön alaa sopimukseen liittyneiden valtioiden osalta, koska sopimukseen on 	esimerkiksi liittynyt valtioita, jotka eivät ole mukana Euroopan neuvoston tai Euroopan 	unionin kansainvälisen yhteistyön instrumenteissa. Lisäksi sopimus kattaa rikoksentekijän 	luovuttamisen sopimuksen liittyneiden valtioiden välillä. Lisäpöytäkirjojen voimaan 	saattaminen laajentaa sopimuksen soveltamisalaa koskemaan myös ihmiskaupan torjuntaa. 

	Lisäpöytäkirjojen ratifiointiin liittyviä kysymyksiä on jo käsitelty oikeusministeriön 	marraskuussa 2002 asettamassa työryhmässä. Työryhmän tehtävänä oli laatia ehdotus 	ihmiskauppaa koskeviksi rangaistussäännöksiksi sekä eräiksi muiksi rikoslain muutoksiksi. 	Työryhmän julkaiseman mietinnön (oikeusministeriön työryhmämietintö 2003:13) 	perusteluissa on käsitelty lisäpöytäkirjojen suhdetta Suomen lainsäädäntöön. 	Ihmissalakuljetusta ja ihmiskauppaa koskevat säännökset ovat lisäpöytäkirjojen mukaisesti 	saatettu kansallisella tasolla voimaan 1.8.2004. Sisäasiainministeriö toteaa, että sillä on ollut 	edustus edellä mainitussa työryhmässä, jota kautta ministeriön näkemykset ovat tulleet 	huomioiduksi. 

	Lisäpöytäkirjojen voimaansaattaminen ei sinänsä edellytä muutoksia sisäasiainministeriön 	vastuulla olevaan lainsäädäntöön. Sisäasiainministeriössä on kuitenkin vireillä 1.4.2005 	asetettu hanke ulkomaalaislain uudistamiseksi niin, että ihmiskaupan uhreille voitaisiin 	myöntää määräaikainen oleskelulupa. Eduskunta edellytti ulkomaalaislain (301/2004) 	hyväksymisen yhteydessä, että ulkomaalaislakiin valmistellaan ihmiskaupan uhrien asemaa 	koskevat säännökset. Asiaa koskeva EU-direktiivi (2003/81/EY) tulee saattaa voimaan 	6.8.2006 mennessä. Hallituksen esitys annetaan eduskunnalle viimeistään 	kevätistuntokaudella 2006. 

	Sisäasiainministeriö toteaa myös, että eduskunnan käsiteltävänä olevaan hallituksen 	esitykseen rajavartiolaitosta ja rajavyöhykettä koskevan lainsäädännön uudistamiseksi (HE 	6/2005) sisältyy ehdotus uudeksi rajavartiolaiksi. Esitetyn uuden rajavartiolain 42 §:n 	mukaisesti rajavartiolaitoksen tutkittavia rikosasioita olisi muun muassa laittoman 	maahantulon järjestämiseen liittyvät ihmiskaupparikosepäilyt. Tältä osin uudella 	rajavartiolailla ja siihen sisältyvillä rajavartiolaitoksen rikostutkintaa koskevilla säännöksillä 	siten osaltaan täytettäisiin lisäpöytäkirjoihin sisältyviä kansallisia velvollisuuksia vahvistaa 	rajavalvontaa ihmiskaupan ehkäisemiseksi ja havaitsemiseksi.

	Kansliapäällikkö	Ritva Viljanen

	Ylitarkastaja		Hannele Taavila

TIEDOKSI 		Poliisi-, rajavartio- ja ulkomaalaisosasto
Kansainvälisten turvallisuusasioiden ryhmä